Statsminister Lars Løkke Rasmussens første år som regeringsleder har budt på adskillige reformer, men de varige effekter er ikke særlig store, mener den liberale tænketank Cepos.

Et nyt folketingssvar, som finansminister Claus Hjort Frederiksen (V) har givet Socialdemokraternes finansordfører, Benny Engelbrecht, viser nemlig, at den varige effekt på arbejdsudbuddet er på 1.300 personer.

Og det er vel at mærke, hvis man lægger integrationsydelse og kontanthjælpsreform sammen med nedsættelse af registreringsafgift, boligjobordning og nedsættelse af NOx-afgiften.

Anbefaler flere reformer

- Det er ikke så meget. Hvis man sammenligner med Helle Thorning-Schmidt (forhenværende socialdemokratisk statsminister, red.), så gennemførte hun i løbet af fire år reformer, der øgede beskæftigelsen med 45.000, siger cheføkonom Mads Lundby Hansen, Cepos.

Mads Lundby Hansen anbefaler på den baggrund, at Løkke tager fat på reform af SU-systemet, hurtigere forhøjelse af pensionsalderen, en fuldstændig afskaffelse af efterlønnen, og at regeringen fjerner topskatten og registreringsafgift.

Benny Engelbrecht, der har spurgt finansministeren om tallene, er enig med Cepos i, at tallet er ret lille.